Sondag-Koerant-Tyd! – Ek kan nie Blog nie …
Posted on November 12, 2017 November 13, 2017 deur EkKanNieBlogNie!
Om te lees of nie te lees nie? Om te weet of nie te weet nie? Om te kan saampraat of nie?
Ek wonder of die regte vraag nie eintlik moet wees “Bekommerd of Oningelig?” nie. Om elke oggend NetNuus se opsommings te lees, Netwerk24 se hoofnuus deur te werk en nog die misleidende nuusbrokkies teen die lamppale te sien gee my altyd rede om te trek! Bring vrees vir die toekoms! Nuus is soos ‘n ‘highlighter’ in my boek – alles waaroor ek nie beheer het nie!
Dit bly egter vreeslik lekker om te kan saampraat! Dink net as ek by die werk aangekom het en nie geweet het van die Twin Towers nie? Hoe sal mense jou nie aankyk as jy nie eers geweet het Suid Afrika het Saterdag die Wêreldbeker gewen nie (dit was natuurlik lank gelede!) Wat – is Prinses Di oorlede?
Om niks te weet klink nie na die ideaal nie!
Ignorance is bliss! Nie altyd nie!
Dink net as jy ‘n Kapenaar in die huidige droogte vertel hoe terapeuties ‘n lekker lang stort kan wees. Sekere dinge moet algemene kennis wees.
Moord -& doodslag waarvan almal moet weet.
Die byl moordenaar maak tans opslae, die moord van Mev Rhode op die pragtige Spier Landgoed, wat van die Griekwastad moorde … en natuurlik Biet Byleveld se deurbraak moord oplossings en die held wat gesterf het met ‘n donker wolk oor sy kop oor beweerde diefstal en swak ondersoekwerk. Die naam Gert van Rooyen is sinoniem met elke Suid Afrikaner, ‘n oopboek sonder ‘n einde …
Hansie Cronjè en die “match-fixing” skandaal! Oscar Pistorius se Valentynsskoot! OJ Simpson vrygespreek op sy vrou se moord!
Politiek vir die Leek!
Die Gupta’s het ons land se skatkiste oorgekoop. Plase in die moeilikheid agv droogte, moorde en grondbesit wat nie vir boerdery gebruik word nie. Dit is dinge wat jy moet weet. Moet asb nie in ‘n geselskap vra “Wie is die Guptas?” nie! As mense praat van die swembad om moontlike vure te blus en jy vra “Watter vure? Brand die Kaap weer?” … dit gaan net nie werk nie.
Daar is darem niks so lekker om in ‘n geselskap te kan vertel dat nuutste data bv wys Dimensie kan verminder word deur depressie betyds te behandel … en ander studies is bekommerd dat anti-depressante weer demensie kan veroorsaak! Ingeligtes is dit eens dat vroeë behandeling en aanhoudende stimulasie van die brein wel positiewe resultate het in die voorkoming (of uitstelling) vir Dimensie.
Die gebruik om glasies te klink! Blykbaar was dit ‘n manier om die vyand te toets vir vergiftiging. Dit moes redelike sterk glase gewees het, want die ‘cheers’ proses was so gedoen dat die kuiergas se drankie met die gasheer s’n meng. As die gasheer dan nogsteeds uit sy glas drink, is die kuiergas redelik seker sy drankie is nie vergiftig nie en kan samesprekings begin. ‘n Storie wat dalk waar kan wees!
Die skakel is vir my baie opwindend: 77 Amazing Facts To Make You The Most Interesting Person In The … Room!
Daarom lees ek net die Sondag koerant!
Dit gee ‘n oorsig en opsomming van die belangrikste dinge die afgelope week! Daar is altyd bietjie goeie nuus om raak te lees. Vir die politieke-leek is dit genoeg informasie! Vir die anti-sport-kyker is dit ‘n opsomming van nederlae en wenspanne!
Sondae na kerk moet ek altyd kontant hê om die Koerantverkoper op die hoek van die straat te ondersteun! Sy gesig as ek sê “Jy kan die kleingeld hou!” is my offergawe vir die dag en bring ‘n glimlag en warmte in my hart elke liewe keer.
By die huis is dit my koppie koffie, die sitkamer mat, ek en die koerant. Dit is my tyd! My uur of twee! My Sondag-Koerant-Tyd!
Vorige bydraeVorige Affair – die Hoogs Geheime Besigheidsplan!
Volgende bydraeVolgende Op TV oor ‘n Strykplank, Oom!